NaiveNeuron/SloPal huggingface dataset:
Grendel, Gábor, podpredseda NR SR (2021-01-12):
Prezentujme sa a hlasujme. (Hlasovanie.) Prítomných 108 poslancov, za 83, proti 25, nezdržal sa nikto, hlasovali všetci prítomní. Konštatujem, že sme návrh uznesenia schválili. Kolegyne, kolegovia, ďakujem vám za účasť, týmto vyhlasujem 21. schôdzu Národnej rady za skončenú. (Rokovanie 21. schôdze NR SR sa skončilo o 19.17 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci (t. j. poslanci NR SR a člen vlády SR) mali povinnosť mať na tvári rúška, resp. aj ochranné rukavice na rukách. Po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Rozhodnutie Úradu verejného zdravotníctva Slovenskej republiky č. OLP/2405/84443 zo dňa 09. 03. 2020, ktorým sa verejnou vyhláškou oznámilo vydanie rozhodnutia, a rozhodnutie Úradu verejného zdravotníctva Slovenskej republiky č. OLP/2680/2020 zo dňa 17. 03. 2020, ktorým Národnej rade Slovenskej republiky udelil výnimku.)
Kollár, Boris, poslanec NR SR (2018-11-27):
Ja s vami absolútne súhlasím a v prvom rade by ste sa mali pozrieť do vlastných radov.
R. Zmajkovičová, poslankyňa: (2002-10-15):
I. Presperín, doterajší podpredseda NR SR: Karol Ondriaš. K. Ondriaš, poslanec: Sľubujem. I. Presperín, doterajší podpredseda NR SR: Jozef Ševc. J. Ševc, poslanec: Sľubujem. I. Presperín, doterajší podpredseda NR SR: Michal Vajda. M. Vajda, poslanec: Sľubujem. I. Presperín, doterajší podpredseda NR SR: Samuel Zubo. S. Zubo, poslanec: Sľubujem. (Potlesk.) J. Migaš, doterajší predseda NR SR: Vážené poslankyne, vážení poslanci, pýtam sa vás, či všetci prítomní poslanci zložili ústavou predpísaný sľub. Konštatujem, že všetci prítomní poslanci Národnej rady Slovenskej republiky zložili ústavou predpísaný sľub. Vážené panie poslankyne, vážení páni poslanci, vo voľbách do Národnej rady Slovenskej republiky konaných dňa 20. a 21. septembra 2002 zo 150 poslancov Národnej rady boli zvolení aj siedmi poslanci, ktorí sú členmi vlády Slovenskej republiky. Podľa čl. 77 ods. 2 a čl. 109 ods. 2 Ústavy Slovenskej republiky výkon funkcie člena vlády je nezlučiteľný s výkonom poslaneckého mandátu. Mandát poslanca počas výkonu tejto funkcie nezaniká, iba sa neuplatňuje. Chcem pripomenúť, že podľa čl. 117 Ústavy Slovenskej republiky vláda podá demisiu vždy po ustanovujúcej schôdzi novo-zvolenej Národnej rady, pričom vykonáva svoju funkciu až do utvorenia novej vlády. V nadväznosti na to je potrebné uviesť, že v takomto prípade podľa § 10 zákona o rokovacom poriadku doterajší predseda Národnej rady vyhlási nastúpenie náhradníka, ktorý nastupuje, ak sa mandát poslanca neuplatňuje. Na základe uvedeného som podľa zákona o rokovacom poriadku a zákona o voľbách do Národnej rady Slovenskej republiky vyhlásil dnešným dňom, t. j. 15. októbrom 2002, nastúpenie náhradníkov. Na neuplatnený mandát za Mikuláša Dzurindu (SDKÚ) nastupuje Viliam Novotný, za Eduarda Kukana (SDKÚ) nastupuje Jozef Hurban, za Ivana Mikloša (SDKÚ) nastupuje Ján Pataky, za Ivana Šimka (SDKÚ) nastupuje Petra Masácová, za Pála Csákyho (SMK) nastupuje Klára Sárközy, za Lászlóa Miklósa (SMK) nastupuje Erzsébet Dolník, za Istvána Harnu (SMK) nastupuje Lajos Ladányi. Osvedčenie o tom, že uvedení náhradníci sa stali poslancami Národnej rady Slovenskej republiky, im odovzdám po zložení sľubu poslanca Národnej rady Slovenskej republiky. Pristúpime k druhému bodu programu, a to skladanie sľubu náhradníkov na neuplatňované mandáty poslancov Národnej rady Slovenskej republiky . Prosím panie poslankyne a pánov poslancov Erzsébet Dolník, Jozefa Hurbana, Lajosa Ladányiho, Petru Masácovú, Viliama Novotného, Jána Patakyho a Kláru Sárközy, aby postupne predstúpili pred rečnícke miesto a do mojich rúk zložili Ústavou Slovenskej republiky predpísaný sľub. Žiadam všetkých prítomných, aby počas skladania sľubu stáli. Opäť prečítam ústavné znenie sľubu poslanca Národnej rady Slovenskej republiky. Ústavou predpísaný sľub poslanca znie: „Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov. Budem dodržiavať ústavu a ostatné zákony a pracovať tak, aby sa uvádzali do života.“ (Slávnostný akt skladania sľubu poslancov.) E. Dolník, poslankyňa: Sľubujem. J. Hurban, poslanec: Sľubujem. L. Ladányi, poslanec: Sľubujem.
Fecko, Martin, poslanec NR SR (2014-12-11):
Ďakujem pekne, pán kolega, na záverečné slovo reagujem, že ja si nemyslím, že to skončí katastrofou, ja si myslím, že to skončí tak, ako to už máme od niekoho zhora dané, ako to na Slovensku má byť, ako sa má žiť, takže tak to asi bude. A som rád, že zdieľate tiež taký istý názor, že to kvórum predsa len robí určitý blok, kde ľudia nemôžu vyslovene prejaviť svoju vôľu. A ja ešte v tom minulom volebnom období, keď bolo zmarené aj to vaše referendum, to také neúspešné referendum, a sme chceli ponížiť počet poslancov zo 150 na 100, to si asi aj pamätáš, a keď som vystúpil v rozprave k tomuto bodu, že tu je predsa hlas ľudu, ktorý povedal, 935-tisíc ľudí povedalo k tejto otázke, že áno, súhlasí s tým. Ale boli sme zmietnutí zo stola, pretože to nebol hlas ľudu, lebo referendum nebolo platné. A to je tá anomália, ktorá hovorí, proste tak sa predsa nemôže vyvíjať demokracia na Slovensku, aby sme 935-tisíc ľudí v neplatnom referende vôbec odpísali, že nemajú šancu povedať si svoj názor a tento názor aj do legislatívy presadiť. Takže ďakujem za tvoje vystúpenie a dúfam, že to zvládneme.
Mičovský, Ján, poslanec NR SR (2014-05-29):
Ďakujem za slovo, vážená pani podpredsedníčka. Ak by možno stál teraz pred chvíľočkou za tými mikrofónmi nejaký 20-ročný borec, politikár, ktorý vie zakaždým správne zabojovať, marketingovo a presne vie trafiť súpera tam, kde treba, politického, tak možno by to ten pán minister si povedal, ale bože, veď je to stále to isté. Vážený pán minister, nemáte pocit, že také hlasy, ako teraz prezentoval pán poslanec Fecko, fakt treba vypočuť? Alebo ste taký majster, že vy nájdete na to odpoveď, že to dobré, čo ste vy priniesli pre Košice a za čo my zahlasujeme, nie je možné rozšíriť? Ak to vysvetlíte, tak ja naozaj budem mať možno aj dôvod na také zamýšľanie, že čo všetko ešte treba na sebe zlepšiť, aby sme sa vám vyrovnali v tej politickej šikovnosti, ak je to potrebné. Ja si myslím, že možno toto nejak aj brilantne zvládnete z hľadiska rétoriky, ale či uchopíte podstatu, že prečo to nie je možné, na to som naozaj veľmi zvedavý, lebo nestál tu za mikrofónom nejaký starý borec politický, ale úprimný človek, ktorý vám to povedal slovami, tak ako to vlastne tu zaznieva celý doterajší priebeh rokovania. Veľmi som zvedavý na vašu odpoveď. Veľmi vás o ňu prosím a ak to bude teda brilantná odpoveď, tak ja si ju zapíšem do učebnice politického vzdelávania, ale úprimne poviem, neverím, že je možné odkázať Detvancom a Kremničanom, že sú občania druhej kategórie. Neverím, že to dokážete. Ďakujem.
Mikloško, Jozef, poslanec NR SR (2013-12-17):
Ja chcem pripomenúť, že ešte v deväťdesiatom prvom, druhom boli tu veľké takzvané škandály, zahraničné protesty na tému násilnej sterilizácie Rómiek. Bolo veľa vyšetrovania, ale v podstate sa nič vtedy nedokázalo. A nedávno tu bolo aj na Slovensku, všetci o tom vieme, tak isto sa vyšetrovalo, tak isto sa nič nedokázalo, že by prípadne pri iných operáciách v narkóze boli niektoré Rómky sterilizované. No je zaujímavé, pokiaľ ja viem, že neplodnosť u Rómov, Rómiek je pokladaná za silnú menejcennosť a najmä trvalú neplodnosť. Mnoho rómskych žien poznám, najmä cez detské domovy, a teda to som tam mnohokrát túto myšlienku začul. Myslím si, radšej je treba venovať sa vzdelaniu týchto rómskych žien aj metódami najmä prirodzenej antikoncepcie, a nie proste takto radikálne. To, že tehotenstvo nie je choroba, to sme pochopili už dávno. Keď boli u nás potraty veľmi vysoké, tak napríklad prvýkrát sa v Československu, ešte v ČR zaviedol poplatok tritisíc korún za potrat a budúci rok o 50 % klesli potraty v Českej republike. Potom to prevzalo aj Slovensko. A posledná poznámka, že odvolávať sa pri sterilizácii na európsku legislatívu je naozaj neoprávnené, pretože v oblasti zdravotníctva, školstva, rodiny je to kompetencia vyslovene členských štátov Európskej únie. Nedávno pri takzvanom Estrela reporte, čo je iná téma, sa to jasne potvrdilo a parlament prijal uznesenie, ktoré práve toto zdôraznilo, aj napriek tomu, že naši niektorí poslanci, najmä SMER a HZDS, boli proti tomu, ako keby túto kompetenciu chceli nechať Európe, čo by bola vážna chyba. Ďakujem.
J. Vaľová, poslankyňa: (2007-09-04):
Pán Dzurinda, ja vám tento list osobne odovzdám aj s ich podpismi, len mám tu svoje poznámky, takže potom tie poznámky dám preč, aby ste vedeli, kto je tu podpísaný a že to nie je žiadna úderka. Takže len toľko a myslím si, že je to dostačujúce. Ďakujem pekne.
Sulík, Richard, predseda NR SR (2011-06-01):
Prosím, hlasujte teraz o šiestich pozmeňujúcich návrhoch súčasne. (Hlasovanie.) Prítomných 145 poslancov, hlasovalo 75 za, 70 sa zdržalo. Tieto návrhy spoločnej správy sme neschválili.
Viskupič, Jozef, poslanec NR SR (2013-06-20):
Ďakujem. Myslím si, že, poviem to takto. Chcem zareagovať, tá suma, ktorá sa vygeneruje, môže byť v týchto číslach, môže byť v iných, vyšších, nižších. To samozrejme uvidíme, lebo ten parameter, ako sa ona bude generovať, závisí, a tuná je podľa mňa dosť podstatná vec, od vydavateľov a monitorov (Pozn. red.: ďalej rozumej pod slovom „monitor“ monitorovacie agentúry). To, čo ministerstvo, aspoň ako to ja čítam, tuná mám trošička, končia moje obavy, pretože ministerstvo zavádza pravidlo, ktoré na jednej strane hovorí o vydavateľoch a na druhej strane o monitoroch, ak to riziko bude hroziť. Ale nemôžem ministerstvo pod gesciou pána Maďariča zo strany SMER celkom obviňovať, v úvodzovkách obviňovať, z nejakého nadŕžania vydavateľskému svetu, tejto strane. Na druhej strane nemôžem ani hovoriť, že monitory nejakým spôsobom vyhrali nejaký lobing. Čiže vydavatelia a monitory si medzi sebou budú musieť upraviť nejaké vzťahy, kde môžu vzniknúť nejaké peniaze, ktoré teraz nemáme, a tým pádom kvalita žurnalistiky, ak sa budeme baviť iba čisto o zdrojovosti, môže ísť hore, lebo predpokladám, že prinesie nejakú zdrojovosť. Čo sa týka žurnalistov, hovorím, mal som lepší konštrukt a dúfam, že buď sa dostane do veľkého zákona alebo nie, ale viac by možno vyšiel v ústrety žurnalistom ako vydavateľom. A chcem povedať iba to na záver, že ak si vydavatelia voči monitorom a monitory voči vydavateľom ustriehnu svoje vzťahy, z môjho liberálneho pohľadu je tento model, ktorý sa zavádza, celkom slušným riešením, zároveň prináša teda peniaze, ktoré môžu využiť vydavatelia pri skvalitňovaní.
Laššáková, Jana, podpredsedníčka NR SR (2013-03-27):
S reakciou pán poslanec Matovič, nech sa páči.
Hraško, Igor, poslanec NR SR (2014-11-08):
Ďakujem pekne za slovo, pán predsedajúci. V rámci môjho procedurálneho návrhu by som sa chcel verejne ospravedlniť dcére poslankyni Tomanovej Petronele za to, že som uviedol citáciu vo svojom prejave z elektronickej verzie denníka SME, zverejneného v utorok 5. marca 2013 o 20.49 hod., kde sa písalo na konci článku: „Centrum vzdelávania sa dostalo do povedomia za prvej vlády Roberta Fica, keď vtedajšia ministerka práce Viera Tomanová dosadila za jeho šéfa Ivana Bernátka po tom, ako pre výhrady premiéra skončil ako riaditeľ Sociálnej poisťovne. Tomanová pôvodne prosila Fica, aby vyhodený Bernátek mohol ísť do Bruselu. Jej tajnú prosbu zachytil mikrofón televízie Markíza. Týždenník Plus 7 dní v auguste 2007 písal, ako sa Bernátek stretáva s Tomanovej dcérou Petronelou.“ Za toto sa verejne ospravedlňujem.
Osuský, Peter, poslanec NR SR (2019-06-25):
Ďakujem pekne, pán predseda. Chcel by som teda na úvod povedať tri jasné veci. Po prvé. Tento zákon nie je z pohľadu predkladateľov zákon citový, je to zákon o slobodnom prístupe k informáciám a ich šírení. To teda po prvé. Po druhé. Tento zákon teda zďaleka nie je len o menšinách, ako aj Irén Sárközyová uznala pri vyratúvaní tých bodov, sú tam body, ktoré sú nezmyselné a nemajú nijaký vzťah k menšinám. A za tretie. Povedal by som, že je pozoruhodné, že vidí, ja, naši kolegovia aj Irén nejaké legislatívne nedostatky. Znova podotýkam, že keď som to v minulom volebnom období predkladal, tak za to poslanci HÍD-u hlasovali, a ten zákon sa v tomto zmysle nijako nezhoršil, ale to nechávam stranou. Len chcem tým povedať, že vôbec nejde o útok na jednotu koalície. Ako koalícia ako zlepenec drží alebo nedrží, rozhodne nebolo cieľom našej novely zákona. A pokiaľ ide o to, že máme výhrady k tomu, čo doteraz platí, ako sa uznáva vo vystúpení kolegyne Sárközy, a na druhej strane vidíme, že treba niečo zlepšiť. Presne vzaté, mali ste tri a pol roka, aby ste to urobili bez nás pred nami. Neurobili ste to, my robíme to, čo považujeme za správne a dobré. A ozaj musím povedať, že to robíme s dobrým úmyslom, zďaleka nie len pre maďarskú menšinu, robíme to pre iné menšiny, ale hlavne robíme to pre ľudí, ktorí chcú slobodne šíriť informácie. Je pochopiteľné, ako povedala správne poslankyňa Sárközy, že ak niekto chce mať aj slovenskú klientelu na svojom podujatí, tak tam dá pokojne dvojjazyčný oznam, lebo je to jeho slobodné rozhodnutie, koho tam chce mať, ak sa nejedná o štátnu inštitúciu. Ale pozvánka na schôdzu Csemadoku... (Prerušenie vystúpenia časomerom.)
Pčolinský, Peter, podpredseda NR SR (2022-10-25):
Ďakujem. Pani poslankyňa chce nasledovať gesto pána kolegu?
Tóth, Vojtech, poslanec NR SR (2020-03-24):
Sľubujem. (Potlesk.)
B. Bugár, podpredseda NR SR: (2003-10-23):
(Hlasovanie.) Prítomných je 131 poslancov, za 75, proti 20, zdržalo sa 35, nehlasoval 1. Konštatujem, že sme schválili vládny návrh zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov. Pán poslanec Malchárek, nech sa páči – procedurálny návrh. J. Malchárek, poslanec: Ďakujem, pán predsedajúci. Vzhľadom na to, že prešiel vládny návrh zákona č. 315, ktorý obsahoval tie ustanovenia, ktoré sú v predlohe, ktorú som ja predkladal, tak sťahujem tento návrh zákona z prerokúvania v Národnej rade.
Pčolinský, Peter, podpredseda NR SR (2022-12-06):
S ďalšou faktickou pani poslankyňa Hajšelová.
Pellegrini, Peter, predseda NR SR (2015-01-30):
Ďakujem pekne. Ďalší v rozprave vystúpi pán poslanec Kuffa.
Laurenčík, Milan, podpredseda NR SR (2022-05-03):
Pán poslanec Marián Saloň.
A. Belousovová, podpredsedníčka NR SR: (2008-05-14):
Prerušujem rokovanie o tomto bode programu. Ďalej budeme pokračovať prvým čítaním o návrhu poslanca Národnej rady Slovenskej republiky Jána Senka na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov . Návrh tohto zákona ste dostali ako tlač 612 a návrh na jeho pridelenie na prerokovanie výborom je v rozhodnutí č. 622. Nech sa páči, pán poslanec, máte slovo.
Ďuriš Nicholsonová, Lucia, podpredsedníčka NR SR (2018-10-19):
Ďakujem pekne, pán spravodajca. Otváram rozpravu. Písomne sa neprihlásil nikto. Otváram možnosť prihlásiť sa ústne. Končím možnosť prihlásiť sa do rozpravy. Neprihlásil sa nikto. Vyhlasujem všeobecnú rozpravu za skončenú. Pani navrhovateľka? Pán spravodajca? Prerušujem rokovanie o tomto bode programu. Nasledujúcim bodom programu je prvé čítanie o návrhu poslancov Petrík, Krištúfkovej, Borisa Kollára a Zuzany Šebovej na vydanie zákona, ktorým sa mení a dopĺňa zákon č. 201/2008 Z. z . o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov. Návrh zákona je pod tlačou 1152 a návrh na jeho pridelenie na prerokovanie výborom je v rozhodnutí pod číslom 1205. A chýba nám pani poslankyňa Krištúfková. Je niekto, kto by ju z predkladateľov mohol zastúpiť? Asi tomu nie je tak. Takže aj tento bod stráca poradie. Teraz ideme k ďalšiemu bodu. Pán poslanec Schlosár je tu a pán poslanec Marosz... (Reakcia z pléna.) Je v jedálni, takže príde, dobre. Tak pristúpime k prvému čítaniu o návrhu poslancov Mariana Kotlebu, Rastislava Schlosára, Stanislava Drobného a Jána Moru na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov. Návrh zákona má tlač 1143 a návrh na jeho pridelenie na prerokovanie výborom má číslo 1196. Dávam slovo pánovi poslancovi Schlosárovi, aby tento návrh zákona uviedol. (Rokovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Stanislava Drobného a Jána Moru na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov , tlač 1143.)
Lukáč, Jozef, poslanec NR SR (2017-02-08):
Ďakujem za slovo. Vážený pán predsedajúci, vážené pani poslankyne, páni poslanci, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k návrhu ústavného zákona, ktorým sa mení a dopĺňa Ústava Slovenskej republiky. Návrh ústavného zákona spĺňa z formálno-právnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh ústavného zákona prerokovali: ústavnoprávny výbor, výbor pre financie a rozpočet, výbor pre verejnú správu a regionálny rozvoj. Za gestorský výbor navrhol ústavnoprávny výbor s tým, aby výbory prerokovali návrh ústavného zákona do 17. marca a gestorský do 20. marca 2017. Zo znenia návrhu ústavného zákona je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh ústavného zákona prerokuje v druhom čítaní. Odporúčam zároveň návrh ústavného zákona prideliť výborom, vrátane určenia gestorského výboru a lehoty na prerokovanie návrhu ústavného zákona vo výboroch v zmysle uvedeného rozhodnutia predsedu Národnej rady. Pán predseda, prosím, otvorte všeobecnú rozpravu.
Blanár, Juraj, poslanec NR SR (2014-03-20):
Ďakujem. Pán poslanec, úvodom ste začali svoj príhovor, že konštatovanie o ochrane rodiny a manželstva v podstate v ústave je len také formálne a že v podstate nebude mať nejaký významný dopad na to, čo sa bude diať ďalej. A vy ste aj naznačovali nejaké ďalšie kroky súvisiace napríklad s registrovanými partnerstvami. Sedím v parlamente už dlhšiu dobu a prekvapuje ma vždy práve niekto, kto sa hlási k tomu, že je právnikom, dokonca sa odvoláva na ústavu, že to je základná norma každého právneho systému, že takéto niečo môže povedať. Čiže vy v podstate ste zrelativizovali aj vyhlásenie, že sa Slovensko hlási k cyrilo-metodským tradíciám, a mnoho iných vecí. A by som mohol tu menovať iné ďalej. Práve, naopak, od vás by som očakával, že by ste povedali, že toto je významná vec, ak sa do ústavy dostane takéto konštatovania, že dokážeme nájsť v parlamente aj zhodu a nie je potrebné napríklad robiť na to referendá, ako to robia mnohé iné národy, ktoré majú, povedzme, veľmi blízke vyznávanie hodnôt ako tu na Slovensku. No a čo sa týka súdnictva, ja som pochopil jednu vec, že keď ste vy boli vo vláde, tak sa to nedalo urobiť, lebo vy všetko viete, ako to treba zmeniť, ale vtedy sa to nedalo, ale boli ste vo vláde. Ale to, že my to teraz chceme zmeniť a že sme aj vo vláde, tak to je absolútne kruciálny problém, pretože my to aj chceme zmeniť a ešte sme aj vo vláde. No to je strašné. To znamená, že my vlastne robíme všetko zle. Nič pozitívne som z toho, čo ste povedali v súvislosti s delegovaním do Súdnej rady, vlastne nevidel. Takže, pán poslanec, toto nie je tá cesta, ktorú chceme my teraz schváliť.
Grausová, Natália, poslankyňa NR SR (2017-01-31):
Ďakujem. Vážený pán predsedajúci, chcela, je tu nový rok, začíname nový rok 2017, ktorý určite bude ťažký, prinesie mnoho úskalí, a preto by som chcela požiadať, navrhnúť a zároveň požiadať znova ako už v minulosti, aby sa poslanci mohli, smeli pomodliť modlitbu Otčenáš na začiatku tohto nového roku, a tým poprosiť Pána Boha o požehnanie a pomoc pre náš slovenský štát, pre našu republiku, pre občanov našej Slovenskej republiky a zároveň aj pre tento parlament, pre tento snem, ktorý to nemá vždy ľahké, a aby sme sa mohli správne rozhodovať a aby sme sa k sebe dokázali správať ako ľudia, a nie ako vlci. A chcem zároveň povedať poslan..., tým kresťanom... (Prerušenie vystúpenia časomerom.)
Šimko, Igor, poslanec NR SR (2024-06-19):
Pán predsedajúci, dajte, prosím, hlasovať o bode 23 spoločnej správy s odporúčaním gestorského výboru schváliť.
Beblavý, Miroslav, poslanec NR SR (2017-05-19):
Ďakujem veľmi pekne pánovi poslancovi Dostálovi za jeho vystúpenie nielen preto, že ho podporil, tento návrh zákona, ale myslím si, aj za jeho argumentáciu. Tiež sa chcem pripojiť k tomu, že je podľa mňa prekvapujúce, že toto v našom právnom poriadku dodnes nie je zakotvené, lebo naozaj som nepočul ani pri tomto zákone, ani predtým žiadnu praktickú alebo logickú, alebo systémovú argumentáciu proti. Priznám sa, že zatiaľ asi jediný argument proti je, že to nevymyslela vládna koalícia. Čo ja chápem, že v tejto snemovni je nad všetko. Ale napriek tomu by podľa mňa stálo za zváženie, či takýto návrh, ktorý by jednoznačne pomohol, nikomu neuškodil a zároveň to nie je ani návrh nepodstatný, lebo každý, kto teda pracuje a má deti, vie, že je to pre tú rodinu veľké bremeno, keď vždy len jeden rodič môže pomôcť. Okrem teda ľudí, ktorí sú tak finančne zabezpečení, že im je toto všetko jedno, ale takých, bohužiaľ, v tejto krajine je málo. Takže preto si myslím, že tie argumenty pána poslanca Dostála, aj keď možno z takej konzervatívnejšej perspektívy, ale úplne rovnako prispeli k tomu, aby tento návrh zákona bol priechodný. Ďakujem.
Krajčí, Marek, poslanec NR SR (2024-02-16):
Ďakujem pekne za slovo. Mária, ďakujem ti za toto vystúpenie a za to, že si sa prihlásila k tejto téme. A patrí ti vďaka za to, že si aj ako ministerka veľmi intenzívne túto tému riešila s tými, ktorých sa to týka. Ďakujem ti, že si potvrdila aj to, čo sme tu už aj včera hovorili, že nie je to len nejaký návrh nejakej skupiny nadšencov, ale za týmto návrhom je dlhoročná veľmi seriózna práca, pripomienkovanie odborníkov, ale aj verejnosti. Sami sme v minulom volebnom období mali niekoľko okrúhlych stolov aj na výbore pre zdravotníctvo, čo som bol účastný, takže určite ide o dobrý materiál, ktorý, ja verím, že by stálo za to, aby bol posunutý do druhého čítania. A ako si realisticky povedal, aj keď nie, minimálne by sa ním mali zaoberať kompetentní súčasnej vládnej garnitúry a raz a navždy túto tému uzavrieť. Spomínalo sa, že podobné návrhy zákonov už majú aj Česká republika a myslím si, že je to naša morálna povinnosť sa vysporiadať s touto témou čo najskôr. Ešte raz chcem veľmi pekne poďakovať predkladateľom, ktorí neúnavne túto tému tlačia, ktorí majú, samozrejme, ten leví podiel na tom, že, verím tomu, konečne sa dočkáme serióznej legislatívnej normy, ktorá nieže urobí bodku za touto témou, ale ju odsúdi. A verím, že takéto veci sa na Slovensku už nikdy diať nebudú. Ďakujem pekne.
Glváč, Martin, podpredseda NR SR (2017-05-09):
Ďakujem. S reakciou, pani poslankyňa Jurinová.
P. Hrušovský, podpredseda NR SR: (2001-11-07):
(Pauza pre nedostatočný počet poslancov v rokovacej sále.)
Kollár, Boris, predseda NR SR (2022-11-08):
Moment, áno. Pristúpime k tretiemu čítaniu o návrhu ústavného zákona. Otváram rozpravu v rámci tretieho čítania. Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu ústavného zákona ako... (Reakcia z pléna.) Ako celku.
Zimenová, Zuzana, poslankyňa NR SR (2017-06-15):
Ďakujem za slovo. Ja by som chcela podporiť vystúpenie kolegu Ondreja Dostála, pretože ja osobne mám tiež skúsenosť s tým, že je veľmi nešťastným krokom, ak sa na Slovensku drobia obce namiesto toho, aby sa spájalo územie, na ktorom ľudia žijú a na ktorom sa spravujú veci verejné, do vyšších celkov, do nejakých väčších zoskupení. Ja sa dlhodobo venujem aj reforme vzdelávaniu, vzdelávania, ktorá ma priviedla celkom spontánne a prirodzene aj ku komunálnej reforme, k potrebe komunálnej reformy, takže teraz v tej faktickej nechcem o tom hovoriť zoširoka, ale, ale dovolím si povedať, že je veľa problémov aj pre takéto malé obce, ktoré súvisia s dobrou správou veci verejných, ja v tom plne podporujem Ondreja Dostála a som rovnakého názoru, že by sa obce nemali takýmto spôsobom drobiť a už vonkoncom nie, ak sú vedené takýmto jedným konkrétnym príkladom tie, tie novely zákonov. A nechcem teraz handrkovať sa o počty, ale ja si nemyslím, že je automatickým pravidlom, že trojtisícová obec je už životaschopná, ja poznám veľa obcí, ktoré majú problémy napr. s užívaním škôl a podobne, to nie sú také jednoduché veci. Takže len toľko som chcela povedať.
Suchánek, Alan, poslanec NR SR (2019-10-25):
Ďakujem. Som rád, že, že máte podobný názor, a budeme, budeme veľmi zvedaví, teda čo mi povie pani ministerka, ale hlavne ako sa tomu bude dať zabrániť, pretože ľudia vedia všeličo vymyslieť a obísť, aby, aby sa to neudialo, čoho sa bojíme. Ešte jednu vec by som sa pani ministerky spýtal, že tá stratifikácia má bežať až do roku 2030 a táto následná starostlivosť, ak prejde, tak by začala od budúceho roka. Vidím už nejakých súkromných poskytovateľov, ktorí sa na to dokážu pripraviť a resp. budú to vedieť ďaleko rýchlejšie zrealizovať možno ako riaditelia nemocníc, a nakoniec aby sa nestalo to, že, že celá tá možnosť a celé tie finančné prostriedky prejdú do nejakého súkromného sektora a nemocnice, kým sa pripravia na to a začnú to realizovať, tak už možno bude neskoro. Ešte takúto otázku mám. Ďakujem.
P. Hrušovský, predseda NR SR: (2005-03-16):
(Hlasovanie.) 133 prítomných, 130 za návrh, 1 proti, 1 sa zdržal, 1 nehlasoval. Návrh sme schválili. Prosím ďalší návrh.
Laurenčík, Milan, podpredseda NR SR (2022-03-18):
Ďakujem, zaujmite miesto pre spravodajcu. Ja otváram rozpravu, do ktorej som dostal písomnú prihlášku. Písomne sa prihlásil pán poslanec Ondrej Dostál. Ešte predtým však v rozprave vystúpi pán navrhovateľ, pán poslanec Martin Fecko. Nech sa páči.
M. Hort, podpredseda NR SR: (2009-06-17):
Konštatujem, že prostredníctvom písomnej prihlášky do rozpravy sa neprihlásil nikto, a preto sa pýtam, kto sa hlási do rozpravy ústne. Pán poslanec Zsolt Simon, pán poslanec Martin Fronc. Uzatváram možnosť prihlásiť sa do rozpravy. A slovo má pán poslanec Zsolt Simon. Nech sa páči.
P. Hrušovský, predseda NR SR: (2005-03-15):
(Hlasovanie.) 130 prítomných, 105 za návrh, 23 sa zdržalo, 2 nehlasovali. Návrh zákona sme schválili do druhého čítania . Prosím ďalší návrh.
Kavecká, Monika, poslankyňa NR SR (2023-02-10):
Ďakujem veľmi pekne za slovo. Pán poslanec Viskupič, preto som sa tak s takým zvláštnym možnože výrazom tváre usmiala na tú korupciu, pretože naozaj, tak ako povedal aj predkladateľ tohto návrhu, vidíš v tom stále len niečo, čo tam nie je. Proste opäť ten váš povestný cirkus pred niečím, čo tam ani nie je. Nehľadáme to dobré, hľadáme len to zlé, lebo naozaj to nie je váš návrh. Práveže naopak. Keď si zoberiete predchádzajúce hlasovanie. Riešime tu korupciu. Vy nepodporíte zákon pre oznamovateľov protikorupčnej teda agendy alebo činnosti, alebo proste takejto, takejto veci, ktorá je základom kvôli korupcii, proti korupcii, ale tu budete riešiť zase niečo imaginárne typu áno, môže sa to zneužívať korupčne, že keď to bude nejaká cenina alebo nejaký papier. Proste úplne akože nehodné až predsedu finančného výboru. Skôr sa potom ešte chcem ozvať ďalej aj ku kolegovi Vetrákovi, ktorý pôjde do rozpravy, pretože vo faktickej nestihnem tú korupciu, ktorá sa deje napríklad s účasťou. A malo by nám všetkým záležať na tom, ako sa robí vlastne účasť vo voľbách. Mnohí obyvatelia zisťujú, že boli na voľbách akože, ale v skutočnosti tam neboli. Práve preto toto by bol aj jeden z mechanizmov, že si to môžu overiť, či s ich hlasom sa niekde nekupčí. Ďakujem.
Danko, Andrej, predseda NR SR (2019-02-01):
S reakciou, poslanec Dostál.
Gaži, Peter, poslanec NR SR (2013-03-19):
Vážený pán predseda, dajte, prosím, hlasovať o návrhu zákona ako o celku v znení schválených pripomienok. Gestorský výbor odporúča zákon schváliť.
Fedor, Martin, poslanec NR SR (2012-04-04):
Ďakujem. Zvolávam zasadnutie výboru na kontrolu činnosti Vojenského spravodajstva do miestnosti č. 34. Je to výbor pre obranu a bezpečnosť. Ďakujem.
Petrák, Ľubomír, poslanec NR SR (2011-09-07):
Ďakujem pekne. Dneska, ako to hovorí pán predseda parlamentu, je koalícia neuveriteľne ústretová, keďže už tretíkrát môžem vystúpiť. Nie je to z titulu ústretovosti, ale z titulu pozície predkladateľa návrhu zákona. Ctené dámy, páni, ja som veľmi rád, že na záver sme sa dostali do úplne vecného tónu a hľadáme riešenie, ako problém posunúť dopredu. Ja by som chcel upozorniť ešte na niekoľko vecí, možno okruhovo, o ktorých by sme reálne mohli debatovať. Návrh zákona, vládny návrh zákona, ale aj teraz platný návrh zákona hovorí o tom, že samospráva je povinná každý rok posielať daňové výmery. Na druhej strane vo vládnom návrhu zákona sa hovorí o tom, že chcete odbremeniť od administratívnej náročnosti a na druhej strane u daňovníkov obyvateľov od toho, aby museli sledovať dva, tri daňové výmery alebo viacej daňových výmerov, či to zaplatili alebo nezaplatili jedným tlačivom. Ja sa potom pýtam, prečo nezavedieme v tomto prípade systém, ako je v prípade dane z príjmu fyzických osôb, keď podáte daňové priznanie a zaplatíte daň. Načo musíte posielať daňový výmer každoročne? Návrh zákona o miestnych daniach aj teraz platný stav hovorí o tom, že ak sa nezmení stav, nie je povinnosť podávať daňové priznanie, ale daňový výmer musíte každoročne doručovať. Ak chceme hovoriť o tom, že ideme odbremeňovať samosprávy od administratívnych poplatkov, toto je ďaleko lepšia cesta ako to, keď to zlúčime do jedného tlačiva. A sa dotknem veci, nezazneli tu dneska slová z pozície predstaviteľov vyšších územných celkov. Ja osobne nie som stotožnený vo vládnom návrhu zákona v prípade oslobodzovania alebo znižovania sadzieb dane, v prípade ak vozidlá určené na podnikateľskú činnosť, ktoré podliehajú plateniu dane z motorových vozidiel, spĺňajú emisné limity Euro 5 a Euro 6, čiže tam sa tá trojka, štvorka odbúrala, s tým, že toto je to, o čom by sme sa mali baviť. Cesty nám dneska ničia preťažené nákladné motorové vozidlá. Prečo to ideme oslobodzovať na základe emisných limitov? Ak chce štát riešiť životné prostredie, má na to n ďalších nástrojov, ale poďme riešiť podstatu. Keď si zoberiete tabuľku, ktorá tvorí prílohu k návrhu zákona, a zoberiete si sadzby pri, som si to pozeral, trebárs hmotnosti vozidla 38 ton, pokiaľ má 4 nápravy, tak zistíte, že má nižšiu sadzbu, ako ju má, pokiaľ má 5 náprav. To znamená, ak má 5 náprav, je menší nápravový tlak, menšie ničenie ciest, ale vtedy sa za to platia vyššie dane, lebo má viacej náprav. Poďme odstrániť všetky tieto nelogickosti, ktoré sú tam, a nehrajme sa na to, že ideme byť ekologickí a neviem akí. Proste týchto problémov tam nájdeme desiatky. Ak nájdeme politickú zhodu na tom, že ideme riešiť problémy a prestaneme sa deliť pri vecných problémoch na koalíciu a opozíciu, ja budem nesmierne rád. A budem ešte radšej, ak takú zhodu nájdeme na kardinálnych otázkach dôchodkového systému, zdravotného systému, komunálnej reformy a ďalších vecí, aby každé štyri roky tento štát nepostihlo zemetrasenie, lebo toto neprospieva nikomu. Ďakujem pekne.
Taraba, Tomáš, poslanec NR SR (2022-02-11):
Ja by som iba sa dotkol tej časti, v ktorej si hovoril o prijímaní, to, čo sme tu zažili, tej vojenskej zmluvy, ktorú nazvali že obrannou. Predtým, než sme vstupovali naozaj do NATO, tak sa argumentovalo tým, že netreba robiť referendum, lebo vlastne tie politické strany, ktoré sa dostali vtedy k moci, tak vlastne všetky unisono tvrdili, že chcú Slovensko dostať do NATO. To tvrdili politici, že z tohoto dôvodu nechcú robiť referendum. Pri tejto vojenskej zmluve nikto netvrdil občanom Slovenskej republiky, že keď príde sem do parlamentu alebo do vlády, že bude presadzovať takúto formu vojenskej zmluvy. A práve tu sa dostávame naozaj k tej otázke tej celej legitimity, lebo po prvé tvrdenia, ktoré Valášek napísal Čaputovej, ktoré ona len prečítala, za 14-tisíc euro, že vlastne ak neprijmeme túto vojenskú zmluvu, tak sa dostaneme, nebudeme v bezpečí, počuli sme Hegera, jak rozprával, že naše detičky, vnuci a proste tieto vyjadrenia, ak sa neprijme tá zmluva. A my sa musíme teraz pýtať, že čo ste urobili s tým NATO. Však doteraz tu existoval čl. 5, rozprávalo sa, že útok na jedného je útok na všetkých, a zrazu my počúvame, že potrebujeme nejakú inú obrannú zmluvu. Ja neviem, či vy si uvedomujete, jak ste vy ponížili celú tú Severoatlantickú alianciu ako obranný pakt. Však vy ste z toho urobili papierového tigra. Ak naozaj existuje nejaký politik, nejaký štát, ktorý vraj teda pre Slovensko predstavuje hrozbu, aj keď jedinou hrozbou je táto vaša vláda pre ľudí, tak on sa musí normálne že smiať. Jak dokázala Čaputová, Naď, Korčok, Heger a vy všetci, ktorí ste to jak papagáje odsúhlasili, spochybniť celú transatlantickú bezpečnostnú štruktúru, pretože neviete vysvetliť, prečo treba nejakú ďalšiu zmluvu.
Bugár, Béla, podpredseda NR SR (2019-09-10):
Prezentujme sa a hlasujme. (Hlasovanie.) Prítomných 143, za 125, zdržalo sa 16 poslancov, 2 nehlasovali. Národná rada zobrala túto správu na vedomie. Prosím vás, pán poslanec, aby ste uviedli hlasovanie o návrhu uznesenia Národnej rady k Správe o stave a vývoji finančného trhu za rok 2018 (tlač 1439).
Laššáková, Jana, podpredsedníčka NR SR (2013-09-04):
Ďakujem pekne, pán spravodajca. Zaujmite miesto určené pre spravodajcov. Otváram všeobecnú rozpravu. Do rozpravy som dostala písomné prihlášky dvoch pánov poslancov. Za klub OĽaNO vystúpi pán poslanec Miroslav Kadúc a pán poslanec Mihál zo strany Sloboda a Solidarita. Nech sa páči, pán poslanec Kadúc, máte slovo.
Glváč, Martin, podpredseda NR SR (2018-06-20):
Pani poslankyňa Verešová.
Bugár, Béla, podpredseda NR SR (2016-09-07):
Ďakujem za slovo. Pán kolega Lipšic, ja viem, že si vymýšľate v kuse. Ale ako vás mohlo napadnúť, že námestníka SIS sme vymenili za UVO? A tak možno viete, súdim teba podľa seba. Takže asi vy ste robili takéto kšefty, ja neviem o tom, že by vôbec niekoho mohlo napadnúť, že námestníka, ktorý nám nepatrí, meníme za niečo, čo možnože nám bude patriť. Ja neviem. (Reakcia z pléna.) Ale viete, no, nekričte, to sú vaše spôsoby. Ja som si myslel zo začiatku, že tým, že ste začali spolupracovať s Matovičom, zmeníte ho trošku k lepšiemu. No, bohužiaľ, naopak. Vy ste sa zmenili, vy ste sa mu prispôsobili. (Potlesk.) A čo je horšie, viete, keby som povedal, že ste sa stali Matovičovým klonom, tak by som vás trošku podhodnotil, minimálne klon na n-tú. A klamete, klamete, zavádzate. Vy hovoríte, citujem vašu vetu: Najväčším ohrozením slobôd a demokracie sme my (rečník ukázal na seba), teda vládna koalícia? Viete, keď som si myslel, že už nič iné sa nemôže stať, však posledné Bonaparte bolo, no tak vidieť tie nenávistné reči len kvôli tomu, že niekto má iný návrh, iné stanovisko, iný názor a potom na základe tých nenávistných rečí tú pani Krempaskú zbijú, tak mi hovorte, že kto je tu ohrozením demokracie. (Potlesk.)
R. Rafaj, poslanec: (2007-05-17):
Poprosím vás potom, aby po spoločnej zhode, ktorá nastala medzi predkladateľom, záujmovými, resp. oprávnenými osobami a dotknutými subjektmi, to znamená, Sociálnou poisťovňou, aby ste, prosím, podporili tie zmeny, ktoré sú uvedené v spoločnej správe. Ja by som si dovolil k tomu len dať procedurálny návrh, vyňať zo spoločnej správy bod 4 a 6 na samostatné hlasovanie, keďže obsahom ide o totožné návrhy, ako sú uvedené v bode 3 a 5. Ďakujem.
Grendel, Gábor, podpredseda NR SR (2020-05-19):
S faktickou poznámkou pani poslankyňa Tabák.
Jurinová, Erika, podpredsedníčka NR SR (2014-07-01):
Reakcia na faktické poznámky pán poslanec Hlina.
Danko, Andrej, predseda NR SR (2019-02-05):
Chce sa vyjadriť k rozprave spravodajca? Nie. Ďakujem. Prerušujem rokovanie o tomto bode programu. Pokračujeme prvým čítaním o návrhu poslankyne Dubačovej na vydanie zákona, ktorým sa mení a dopĺňa zákon č. 213/1997 o neziskových organizáciách poskytujúcich všeobecne prospešné služby v znení neskorších predpisov. Návrh zákona má tlač 1289, návrh na jeho pridelenie na prerokovanie výborom je v rozhodnutí č. 1357. Dávam slovo poslankyni Dubačovej, aby návrh zákona uviedla. Chcel by som dôrazne upozorniť najmä poslancov z OĽANO, keďže sa to týka výslovne poslednej, nielen ich, aby dodržiavali účasť, pokiaľ je na programe ich bod. (Reakcie z pléna.) Tak sa ospravedlňujem. Ale chcel by som upozorniť naozaj všeobecne všetkých poslancov teda; ja som myslel, že ešte je v OĽANO, beriem späť; aby ste to dodržiavali. Dobre? Stačí, že som sa vám ospravedlnil? Ďakujem. Nech sa páči. Prepadá tento bod programu. A pristúpime k rokovaniu prvým čítaním o návrhu poslancov Beblavého, Mihála a Petrík na vydanie zákona, ktorým sa mení zákon č. 311/2001 Z. z. Zákonník práce v znení neskorších predpisov. Návrh zákona je uverejnený ako tlač 1271. Návrh na jeho pridelenie na prerokovanie výborom je v rozhodnutí č. 1339. Dávam slovo poslancovi Beblavému, aby návrh zákona uviedol. (Rokovanie o návrhu poslancov Národnej rady Slovenskej republiky Miroslava Beblavého, Jozefa Mihála a Simony Petrík na vydanie zákona, ktorým sa mení zákon č. 311/2001 Z. z. Zákonník práce v znení neskorších predpisov , tlač 1271.)
Sulanová, Magdaléna, poslankyňa NR SR (2022-03-18):
Ďakujem pekne. Pán kolega, ja síce keby sme teda odťažili od toho, aký je predmet, tak chápem, ja ako 30-ročná bývalá podnikateľka viem chápať, že treba, samozrejme, a tak ďalej. Viem to pochopiť, ale s ohľadom na predmet činnosti týchto podnikateľov, ktorý je podľa mňa nielenže nemorálny, ale ktorý má ďalekosiahle negatívne následky na zdravie a možno aj na celé rodiny, ktoré sú v dôsledku toho zbedačené, ja si myslím, že nie je namieste urobiť im takéto úľavy. My by sme sa mali, štát Slovenská republika by sa mal snažiť eliminovať takúto formu podnikania, respektíve s takýmto predmetom činnosti, pretože to má aj negatívne dôsledky pre štátny rozpočet. Liečiť týchto ľudí a rôzne súdne procesy a tak ďalej. Takže ja si myslím, že aj keď nejde o priamu finančnú podporu, ale takéto úľavy sú v tomto prípade nie namieste. Ďakujem.
Grendel, Gábor, poslanec NR SR (2016-06-07):
Ďakujem za slovo. Pani podpredsedníčka, vďaka vášmu vystúpeniu som si uvedomil, ako som dnes nespravodlivo krivdil premiérovi Ficovi. Doteraz som totiž nechápal, čo majú spoločné obstarávania pre hasičov s dnešným návrhom na odvolanie Roberta Kaliňáka. Ale teraz mi to došlo. Ukazuje sa, že ministerstvo vnútra je na hasenie prúserov dokonale vyzbrojené. A najlepší hasiči na Slovensku sedia vo vláde. Svätý Florián musí mať obrovskú radosť, že Slovensko je možno prvou krajinou na svete, ktorá má vládu hasičov. A dôkazom je presne aj prípad pána Bašternáka, preto pochvala od pána premiéra bola úplne na mieste.
Pročko, Jozef, poslanec NR SR (2024-01-09):
Mňa úplne odrovnala tvoja parafráza s doktorom Žinčicom, pretože doktor Žinčica, doktor Fico, súdruh Žinčica a súdruh Fico, to je ako zadoček na šerbeľ. To je, to tak pasuje. Tento komunistický, komunistický... chcem povedať slušné slovo, ne... komunistický... (reakcia z pléna) komunistický... to nenadávajte si, ako chudáci si tam nadávajú, sami sebe nadávajú títo naši kolegovia koaliční z mafie. Tento komunistický odchovanec Fico, vieš, ty si hovoril o športe. Ja som chodieval s Ficom na akcie, teda nie s ním, ale keď bola vláda kedysi pred 15 –20 rokmi, tak oni chodili hrať futbal a na mediálnych turnajoch zavolali aj nás, ja som ich tam moderoval tie turnaje, no Fico hral futbal tak, ako teraz žije. To bol jeden zákerný, odporný športovec, ktorý lakťami kopal, búchal, to bolo niečo neskutočné. A on tak ako sa správal v tom športe, tak presne teraz sa správa. On si myslí, že môže kopať, búchať, to bolo niečo neskutočné. A keďže sme v skrátenom legislatívnom konaní, tak musím povedať, že naozaj to Fico chce takto skrátiť. Kope, búcha a ide cez naozaj mŕtvoly, pretože on to musí urobiť rýchle, on to musí urobiť skrátene. Všimli ste si ho, keď on sem príde, ako chodí, ako sa správa? To je jedno arogantné, odporné stvorenie. Ja si ho pamätám v roku 1997, keď prišiel a vyplakával, že chce spievať v Slávikoch na ulici, no dovolili sme mu. On tak falošne spieval, ako falošne teraz žije. Ja nepoznám falošnejšieho človeka, ako je Fico, nepoznám. A poznám, Pellegrini, a poznám, Danko. Takže tých poznám viacej. Ďakujem, bolo to... (Prerušenie vystúpenia časomerom. Potlesk.)
Szalay, Tomáš, poslanec NR SR (2024-02-15):
Ďakujem veľmi pekne za slovo. Ďakujem veľmi pekne ja navrhovateľovi za pripravený návrh zákona. V tejto chvíli ho ani nejdem veľmi komentovať, potom možno v prípade, keby sa dostal do druhého čítania, ale teda som taký starý, že si pamätám, keď teda publikácia Telo a duša v roku 2003 uzrela svetlo sveta, vtedy bol ministrom zdravotníctva Rudolf Zajac, ja som bol jeho hovorcom a vlastne som schytal tú prvú vlnu, keď sa to po prvýkrát vlastne prevalilo vo veľkej miere. Otázku mám v rámci faktickej voči navrhovateľovi, že akým spôsobom sa dajú tieto veci dokázať. Predpokladám, že túto otázku čakáte, čiže máte na ňu pripravenú dobrú odpoveď, pretože v Českej republike, kde riešili veľmi podobný problém, tiež prišli s nejakým odhadom, koľkých žien by sa toto odškodnenie mohlo týkať. Ich odhad bol, že to budú radovo tri až štyri stovky, akurát počet žiadostí rádovo prevýšil ten odhadovaný, pôvodne odhadovaný počet. Ráta sa v tisícoch ten počet tých záujemkýň. Teda že akým spôsobom to chceme verifikovať, aby sme, ešte raz, budú sa tu rozdávať peniaze, takže určite tu budú záujemcovia, ktorí budú chcieť podvádzať v rámci tohto procesu, to znamená, akým spôsobom chceme verifikovať, že tá požiadavka je oprávnená a že tá sterilizácia, naozaj došlo k nej v rozpore s vtedy platným právom bez vedomia a informovaného súhlasu pacientky a tak ďalej a tak ďalej. Ďakujem pekne.
Ďuriš Nicholsonová, Lucia, podpredsedníčka NR SR (2017-11-29):
Ďakujem veľmi pekne, pani spravodajkyňa. Otváram všeobecnú rozpravu k tomuto bodu. Písomne sa prihlásil pán Ľubomír Petrák zo SMER-u – SD a pán Dušan Tittel zo Slovenskej národnej strany. Chcem sa vás ale opýtať, pán Petrák, stihnete to?
Pellegrini, Peter, predseda NR SR (2024-02-08):
Poprosím o kľud v rokovacej sále.
Šeliga, Juraj, podpredseda NR SR (2021-04-01):
Ďakujem. Prezentujme sa a hlasujme o skrátení lehoty. (Hlasovanie.) Prítomných 121, za 83, proti 3, zdržalo sa 34, nehlasoval 1. Konštatujem, že sme lehotu schválili. Nech sa páči.
Šimečka, Michal, podpredseda NR SR (2024-06-27):
Ďakujem pekne. Doplňujúca otázka od pána poslanca Hargaša. Nech sa páči.
Paška, Pavol, predseda NR SR (2013-05-28):
Je to veľmi neštandardné, pán poslanec, ale budeme hlasovať. (Hlasovanie.) 121 prítomných, 29 bolo za, 68 proti, 10 sa zdržalo, 14 nehlasovali. Váš návrh sme neschválili. Budeme teraz hlasovať o písomných odpovediach členov vlády na interpelácie poslancov . Je to tlač 448. Najprv budeme hlasovať, že Národná rada berie na vedomie vyjadrenia poslancov Mikuláša Hubu, Miroslava Kadúca, Jozefa Mikloška a Pavla Zajaca, že písomné odpovede členov vlády na ich interpelácie uvedené v tlači 448 pod č. 1, 2, 3, 7, 10, 20 a 19 nepovažujú za uspokojivé. Hlasujeme. (Hlasovanie.) 136 prítomných, 61 za, 5 proti, 70 sa zdržalo. Tento návrh sme neschválili. Budeme teraz hlasovať, že berieme na vedomie písomné odpovede členov vlády. (Hlasovanie.) 137 prítomných, 76 za, 37 proti, 24 sa zdržalo. Zobrali sme odpovede členov vlády na vedomie. Pani poslankyňa Gibalová žiadala v tomto bode hlasovať o naliehavosti, to znamená skrátení lehoty z 30 na 15 dní pri odpovedi, ktorú, alebo interpelácii, ktorú adresovala pánovi ministrovi práce a sociálnych vecí Jánovi Richterovi. (Hlasovanie.) 137 prítomných, 62 za, 2 proti, 73 sa zdržalo. Pán minister je povinný vám odpovedať do tridsiatich dní. Pán predseda výboru, pán poslanec Podmanický uvedie hlasovanie o uznesení k správe o aktuálnej situácii na trhu práce. Je to tlač 453. (Hlasovanie o Správe o aktuálnej situácii na trhu práce v Slovenskej republike a o opatreniach na jej zlepšenie , tlač 453.)
Číž, Miroslav, podpredseda NR SR (2015-12-08):
Pán poslanec, nie je mi absolútne známe, že vy máte právo počas vášho vystupovania žiadať, aby vám osobne niekto preukazoval niečo. Je všeobecné známe uznesenie vlády Slovenskej republiky č. 410 z 2. augusta 2012, ktoré znie: A. vláda mení bod 6 uznesenia vlády Slovenskej republiky č. 172 z 9. mája 2012 takto: „Každého ministra ako ďalšieho alternanta na uvedenie alebo odôvodnenie materiálov vlády v Národnej rade za hociktorého člena vlády uviesť alebo odôvodniť v Národnej rade návrhy ústavných zákonov, vládne návrhy zákonov a návrhy vlády na skrátené legislatívne konanie.“ Vy ale veľmi dobre viete, že takéto uznesenie existuje, pán poslanec, len vašou hlavnou úlohou je okamžite vzbudzovať týmito nekorektnými a neserióznymi prostriedkami verejnú pozornosť. Preto vás vážne žiadam, pokračujte vo vystúpení,  vo svojom, pokiaľ nie, ukončite a umožnite, aby vystúpili v rozprave ďalší poslanci.
Kuffa, Štefan, poslanec NR SR (2021-05-27):
Ďakujem za slovo. Áno, tá pandémia, to sme zachytili. Preto po prázdninách v podstate malo takú nábehovú krivku postupne, ale keď som pozorne počúval pána predsedu, hovoril také vyvrcholenie – január, február, marec, s čím sa stotožňujem, lebo naozaj toto sme mali veľký problém ako v týchto mesiacoch a naozaj to stúpalo aj to úmrtie, aj, aj tých infikovaných pacientov. Ale, samozrejme, nedá mi, aby som nepoukázal aj na túto vec, lebo však súvisí aj so zdravím nášho obyvateľstva. Možno ste niektorí zachytili, ale v susednom Poľsku je pandémia rakoviny. U nás robil voľakto tú štatistiku? Ešte bývalý, predchádzajúci pán minister zdravotníctva Krajčí, ja som sa ho pýtal, že, pán minister, ako prebiehajú preventívne prehliadky, plánované operácie, všetky tieto veci? Nedostal som dodnes tú odpoveď. Ale tu bola zanedbaná základná, elementárna zdravotná starostlivosť. Ja som zvedavý, s akým negatívnym dopadom. To nie sú len, pán predseda, reštaurácie a prevádzky a podniky. Sú, ale mnohým my už, pán predseda, dovolím si povedať, nedokážeme ani pomôcť. Prečo? Z jednoduchého, triviálneho dôvodu. Preto lebo jednoducho, prepáčte, poviem takto, nie zanikli, ale to priliehavejšie, zakapali, skončili a to už ani nijaká finančná pomoc nepomôže, lebo tieto prevádzky jednoducho nie sú schopné fungovať ďalej. Čo mi veľmi vadí a stále zabúdame na personál v zdravotníctve. To sú lekári a zdravotné sestry. To nie sú len ich platy. Samozrejme aj to, lebo je to veľmi dôležité, ale to je aj to personálne obsadenie, ale aj materiálno-technické vybavenie. Tuná počúvam o Rázsochách, že Rázsochy jednoducho zbúrali sa, je to rároha rozostavaná už niekoľko rokov ako dozadu, teraz je zlikvidovaná a nemá sa ani dobudovať. Na zdravotníctvo... (Prerušenie vystúpenia časomerom.)
Laššáková, Jana, podpredsedníčka NR SR (2015-12-01):
Nech sa páči, pán poslanec Krajcer.
Marosz, Ján, poslanec NR SR (2017-05-17):
... podľa § 251a Trestného zákona. V zmysle predloženého návrhu zákona bude nelegálne zamestnávanie postihnuteľné aj v trestnoprávnej rovine, a teda napríklad aj trestnom odňatia slobody konateľa alebo prokuristu spoločnosti, ak sa miernejšie formy trestu ukážu ako nepostačujúce. Návrh zákona prihliada tiež na skutočnosť, že nelegálne zamestnávanie je už v súčasnosti postihované inou sankciou, ako je trest v zmysle Trestného zákona a inými orgánmi, ako sú orgány činné v trestnom konaní. Takouto sankciou je napríklad trest za spáchanie priestupku na úseku práce a sociálnych vecí v zmysle zákona o priestupkoch v znení neskorších predpisov uložený príslušným správnym alebo policajným orgánom alebo trest uložený inšpekciou práce podľa zákona č. 125/2006 o inšpekcii práce... (Prerušenie vystúpenia predsedajúcim.)
Grendel, Gábor, podpredseda NR SR (2023-06-14):
Vzhľadom na to, že je 12.56 h a pán poslanec Boris Susko má prejav na dlhšie ako štyri minúty, nebudeme to už teraz prerušovať, takže prerušíme schôdzu do 14.15 h, kedy bude poslanecké grémium, teda o štrnástej je, sekundu, o štrnástej je poslanecké grémium, čiže 14.15 h by sme potom pokračovali. Pán poslanec Kéry s procedurálnym návrhom ešte.
Glenda, Tibor, poslanec NR SR (2014-06-27):
... vystúpili traja páni poslanci. Poslanec Hlina podal procedurálny návrh podľa § 73 ods. 3 písm. a) vrátiť návrh zákona jeho navrhovateľovi na dopracovanie. Prosím, dajte hlasovať o tomto návrhu.